open-index/open-wikipedia-markdown huggingface dataset:
בוב מארלי: One Love

**בוב מארלי: One Love** (באנגלית: **Bob Marley: One Love**) הוא סרט דרמה ביוגרפית אמריקאי משנת 2024 המתמקד באירועים מרכזיים בחייו של זמר הרגאיי וכותב השירים המצליח בוב מארלי, אותו מגלם בסרט קינגסלי בן-אדיר. את הסרט ביים ריינאלדו מרקוס גרין.

הקרנת הבכורה של הסרט התקיימה בבירת ג'מייקה קינגסטון ב-23 בינואר 2024. הסרט, אשר הופק בתקציה של 70 מיליון דולרים, גרף מעל ל-180 מיליון דולרים ברחבי העולם.

## תקציר העלילה
בשנת 1976, בתקופה סוערת במיוחד בג'מייקה מבחינה פוליטית וחברתית, זמר הרגאיי בוב מארלי מארגן הקונצרט "Smile Jamaica" אשר נועד לעודד שלום ואחווה בקרב תושבי ג'מייקה על אף אי היציבות הפוליטית במדינה. במהלך ההכנות לקונצרט תוקפים מנסה להתנקש בחייהם של בוב מארלי ואשתו ללא הצלחה. למרות הפציעות הקשות מארלי מחליט בכל זאת להופיע בקונצרט. עם זאת, בשל ניסיון ההתנקשות הכושל בחייו בעקבות הקונצרט מארלי המיואש מחליט לשלוח את ריטה וילדיהם למקום מבטחים במדינת דלאוור שבארצות הברית, בעוד שהוא נוסע ללונדון יחד עם להקתו.

בלונדון, מארלי ולהקתו מקליטים את האלבום פורץ הדרך "Exodus" אשר תואם לכך שמוזיקת הרגאיי הופכת פופולרית ברחבי העולם ואשר תרם לעלייה המהותית בפופולריות של תנועת הראסטפארי. למרות הצלחה המקצועית של מארלי, הוא מתמודד באותה התקופה עם קשיים רבים בחייו, הן בפן האישי והן בפן המקצועי, כולל מתחים הולכים וגוברים עם אשתו, קשיים כלכליים ניכרים, יחסים מתוחים עם האמרגן שלו דון טיילור, ולכך מתווסף בהמשך גם אבחון צורה נדירה ואגרסיבית במיוחד של סרטן העור.

בשנת 1978 מארלי חוזר לג'מייקה, סולח בפומבי לאנשים שניסו להתנקש בחייו ובחיי אשתו, ומארגם קונצרט חשוב נוסף בג'מייקה שנועד לעודד שלום ואחווה בקרב תושבי ג'מייקה. בהמשך מוצג מונטאז' מרגש הכולל קטעים אמיתיים מהקונצרט "One Love Peace" משנת 1978 ומההופעה שלו בזימבבואה. הסרט מסתיים עם מותו בטרם עת של מארלי מסרטן בשנת 1981 בהיותו בן 36.

## צוות השחקנים
* קינגסלי בן-אדיר בתפקיד בוב מארלי
:* קואן-דג'אי הנריקס בתפקיד בוב מארלי בגיל ההתבגרות
:* נולאן קוליגנון בתפקיד בוב מארלי בילדותו
* לשאנה לינץ' בתפקיד ריטה מארלי
:* ניה אשי בתפקיד ריטה מארלי בגיל ההתבגרות
* ג'יימס נורטון בתפקיד כריס בלקוול
* טוסין קול בתפקיד טיירון דאוני
* אסטון בארט ג'וניור בתפקיד אסטון בארט
* אנתוני ולש בתפקיד דון טיילור
* הקטור רוטס לואיס בתפקיד קרלטון קרלי בארט
* אלכס A-Game בתפקיד פיטר טוש
:* נאראדו ויליאמס בתפקיד פיטר טוש בגיל ההתבגרות
* אביה "נאקי וויילר" ליווינגסטון בתפקיד באני וויילר
:* קורטני אדוארדס בתפקיד באני וויילר בגיל ההתבגרות
* סטפן ווייד בתפקיד סיקו פטרסון
:* מת'יו מלקולם בלייק בתפקיד סיקו פטרסון בגיל ההתבגרות
* סוואנה בתפקיד ג'ודי מוואט
* מייקל גנדולפיני בתפקיד הווארד בלום
* נדין מרשל בתפקיד סדלה מלקולם
* אומי מאיירס בתפקיד סינדי ברייקספיר
* גאוויין "ג'יי-סומה" קמפבל בתפקיד אנטוניו "גילי" גילברט
* נעמי קואן בתפקיד מרסיה גריפית'ס
* דייוויד קר בתפקיד ג'וניור מרווין
* שלדון שפרד בתפקיד נוויל גאריק
* אנדריי סימפסון בתפקיד דונלד קינזי
* ג'ף קרוסלי בתפקיד קלמנט "קוקסון" דוד
* סנדרה אוקלי בתפקיד דיאן ג'ובסון

## פרסים ומועמדויות

## קישורים חיצוניים

* 

## הערות שוליים

קטגוריה:סרטי 2024
קטגוריה:סרטי פרמאונט
קטגוריה:סרטים באנגלית
קטגוריה:סרטי דרמה אמריקאיים
קטגוריה:סרטי דרמה היסטורית
קטגוריה:סרטים ביוגרפיים אמריקאיים
קטגוריה:סרטים מוזיקליים
קטגוריה:סרטי דרמה ביוגרפיים
קטגוריה:סרטי דרמה היסטורית אמריקאיים
תוצר (כימיה)

**תוצר** (באנגלית: **Product**) הוא החומר הנוצר כתוצאה מתגובה כימית. בתגובה כימית מגיבים הופכים לתוצרים. המעבר ממגיב לתוצר עובר דרך מצב מעבר בעל אנרגיה גבוהה אותו יש לעבור על ידי השקעת אנרגיית שפעול. בתהליך שכזה מגיב נצרך והופך לתוצר. תגובה כזו יכולה להתרחש באופן ספונטני, באמצעות השקעת אנרגיה (דוגמת חום) ע״מ לעבור את מחסום האנרגיה, או באמצעות זרז המוריד את אנרגיית השפעול או מייצב את מצב המעבר. צורת הכתיב המקובלת היא שהמגיבים נמצאים בצד שמאל של המשוואה הכימית והתוצרים בצד ימין, גם במקרה של , לפי חוקי הכתיב הכימיה.

בקינטיקה כימית התוצר הוא לא תמיד החומר הסופי של התגובה אלא החומר הרצוי בסופה. לכן הכרת תכונות התוצר מאפשר למקסם את הניצולת של התגובה.

**תגובה ספונטנית**
: R \rightarrow P 
* כאשר R הוא המגיב (reactants), ו־P הוא התוצר.

**תגובה עם זרז**
: R + C \rightarrow P + C 
* כאשר R הוא המגיב (reactants), P הוא התוצר, ו־C הוא הזרז (catalyst).

## קישורים חיצוניים
* הסבר על המונח
* סרטון הסברה

## הערות שוליים

קטגוריה:תגובות כימיות
Singular: Act I

***Singular: Act I*** הוא אלבום האולפן השלישי של הזמרת והשחקנית האמריקאית, סברינה קרפנטר. הוא יצא לאור ב-9 בנובמבר 2018 תחת הוצאת חברת התקליטים הוליווד רקורדס.

## רקע וקידום

קרפנטר שיתפה כי היא שומעת את המוזיקה בצורה שונה לאחר שעבדה על האלבום במהלך השנתיים שקדמו לצאתו, ונכנסה לאולפן עם יותר ביטחון ואינטואיציה, מה שאיפשר לה לקחת שליטה על התהליך בצורה חדשה.

ב-15 במאי 2018, קרפנטר מחקה או העבירה לארכיון את כל הפוסטים שלה באינסטגרם כדי לקדם את המוזיקה החדשה שלה. היא עשתה זאת כדי להכריז על הסינגל "Almost Love". היא ביצעה את השיר "Almost Love" לראשונה במופע וונגו טנגו  ב-2 ביוני 2018. "Almost Love" הוא הסינגל השני של קרפנטר לשנת 2018, אחרי השיר "Alien" שיצא במרץ בשיתוף עם ג'ונאס בלו. מדובר במהלך שיווקי דומה למה שעשו מפורסמים אחרים כמו טיילור סוויפט ובלייק לייבלי, שמחקו פוסטים כדי לקדם יצירות חדשות. ב-13 ביולי של אותה השנה, יצא לאור הווידאו קליפ לסינגל "Almost Love". הקליפ של השיר מציג את קרפנטר רוקדת באחוזה גדולה ומוקפת בחברת אנשי חברה זוהרים. השיא בקליפ מגיע כשדמותה של קרפנטר נושקת לגבר, והנשיקה הופכת אותו לפסל אבן.

## הרכב
הסינגל הראשון של קרפנטר מתוך האלבום, "Almost Love", נכתב והופק בשיתוף עם סטארגייט, הידועים בעבודתם עם ביונסה וריהאנה. השיר הוא שיר דאנס קצבי, וקרפנטר ציינה שזהו סגנון חדש בשבילה.

## ביצועים מסחריים
האלבום דורג במקום ה-36 במצעד האלבומים המסחריים ובמקום ה-103 במצעד בילבורד 200.

## רשימת רצועות

## מיקומי שיא

## קישורים חיצוניים

## הערות שוליים

קטגוריה:אלבומי סברינה קרפנטר
קטגוריה:אלבומים באנגלית
קטגוריה:אלבומים שהופקו על ידי ג'ייסון אביגן
קטגוריה:אלבומי חברת הוליווד רקורדס
דור ביהא

**דור ביהא** הוא שיר עממי שיהודי מרוקו נוהגים להשמיע אותו בשמחות משפחתיות ועדתיות – חתונות, חגיגות המימונה ועוד.

לשיר יש מספר בתים, אך ברוב ההקלטות שרים רק את הבית הראשון.

במרוקו מקובל להשמיע את השיר בחתונות בשל תוכנו העליז והקצבי, ולרקוד לצליליו.

לשיר יש מספר ביצועים מוקלטים, אחד הוותיקים הוא של ויקטור אלמג'ריבי ששר את כל בתי השיר

ביצוע חדש יותר הוא של להקת שפתיים ששילבו אותו בנוסח עברי של השיר.

השיר מצוטט בשיר "בבר" של מוטי גלעדי (מוטי גלעדי, יורם צדוק).

## מילות השיר
מילות השיר על פי הגרסה של ויקטור אלמג'ריבי.

הפזמון בתרגום חלופי

## קישורים חיצוניים
* 
* 
* 

## הערות שוליים

קטגוריה:שירים בערבית
קטגוריה:יהדות מרוקו
תחנת פיונירסקאיה

**תחנת פיונירסקאיה** (ברוסית: **Пионерская**) היא תחנת הרכבת התחתית של מוסקבה בקו פיליובסקאיה.

תחנה ממוקמות ברובע פילי-דאווידקובו. היא נקראת על שם תנועת נוער פיונירים. התחנה נפתחה לשימוש ב-13 באוקטובר 1961.
התחנה נמצאת מעל הקרקע - תחנה עילית.
באפריל 2017 נסגרה התחנה לצורך שיפוץ, אשר הסתיים ב־20 באוגוסט 2018.
## קישורים חיצוניים

* תיאור התחנה באתר של הרכבת התחתית של מוסקבה 
* תיאור התחנה באתר התחבורה של רוסיה 

פיונירסקאיה
עצמאות אקסיומה

אקסיומה P היא **עצמאית** אם אין אקסיומות Q אחרות כך ש-Q גורר את P.

במקרים רבים יש מטרה בעצמאות, או כדי להגיע למסקנה של קבוצה מצומצמת של אקסיומות, או כדי להיות מסוגל להחליף אקסיומה עצמאית כדי ליצור מערכת תמציתית יותר (לדוגמה, אקסיומת המקבילים אינה תלויה באקסיומות אחרות של הגאומטריה האוקלידית, ומספקת תוצאות מעניינות כאשר היא נשללת או מוחלפת).

## הוכחת עצמאות
אם האקסיומות Q המקוריות אינן עקביות, אז אין אקסיומה חדשה עצמאית. אם הן עקביות, אז ניתן להראות ש-P לא תלויה בהם אם כאשר מוסיפים להם את P, או כאשר מוסיפים להם את השלילה של P, שניהם מניבים קבוצות עקביות של אקסיומות.  לדוגמה, האקסיומות של אוקלידס הכוללות את אקסיומת המקבילים מניבות גאומטריה אוקלידית, וכאשר אקסיומת המקבילים נשללת, מקבלים גאומטריה לא אוקלידית. לדוגמה, גאומטריה אליפטית (ללא מקבילים) וגאומטריה היפרבולית (מקבילים רבים). הן הגאומטריה האליפטית והן הגאומטריה ההיפרבולית הן מערכות עקביות, המראה כי אקסיומת המקבילים אינה תלויה באקסיומות האחרות. 

הוכחת עצמאות היא לרוב קשה מאוד. כפייה היא טכניקה אחת נפוצה. 
## קישורים חיצוניים
* Axiom independence, באתר PhilPapers

## הערות שוליים

קטגוריה:אקסיומות
פטריק סיל

**פטריק אברהם סיל** (באנגלית: **Patrick Abram Seale**; 7 במאי 1930 – 11 באפריל 2014) היה עיתונאי בריטי.

## ביוגרפיה
סיל נולד בבלפסט, צפון אירלנד, הממלכה המאוחדת. אביו היה  (במקור סגל), יהודי מומר ומיסיונר מטעם הכנסייה הפרסבטריאנית ואימו מיילדת תוניסאית-איטלקייה. בילדותו גדל בדמשק. סיל למד בבייליול קולג' ובקולג' סנט אנטוני, שם התמחה בהיסטוריה של המזרח התיכון.

במשך שש שנים עבד בסוכנות רויטרס, בעיקר כעיתונאי לענייני כלכלה, ויותר מתריסר שנים ב, ככתב המסקר את המזרח התיכון, אפריקה והודו. טוריו פורסמו בעיתונים דוגמת "אל-חיאת" ו"הדיילי סטאר".

סיל נישא פעמיים. מנישואיו הראשונים הוא אב לבן. ב-1978 התאלמן מאשתו, וב-1983 נישא בשנית ונולדו לו בן ובת.

סיל מת בגיל 83 כתוצאה מגידול מוחי.

## ספריו
סיל כתב ספרים רבים. כמה מהם ראו אור בעברית, והם:
* **המהפכה הצרפתית 1968**, עם מורין מק'ונביל, מאנגלית: יוסף עוזיאל, הוצאת עם עובד, 1968.
* **סוריה: מאבק אל הצמרת**, מאנגלית: אליקים רובינשטיין, הוצאת מערכות, 1968.
* **אסד: המאבק על המזרח התיכון**, מאנגלית: גדעון טורי, הוצאת מערכות, 1993.

## קישורים חיצוניים
* 
* 

## הערות שוליים

קטגוריה:מחברי ספרי עיון בריטים
קטגוריה:בריטים שנולדו ב-1930
קטגוריה:בריטים שנפטרו ב-2014
וילארד סולסברי הבן

**ווילארד סולסברי הבן** (באנגלית: ****; 17 באפריל 1861 – 20 בפברואר 1927) היה עורך דין ופוליטיקאי אמריקאי, חבר המפלגה הדמוקרטית שכיהן כחבר הסנאט של ארצות הברית מטעם דלאוור והחזיק בתפקיד הנשיא הזמני של הסנאט של ארצות הברית.

## ביוגרפיה
### ראשית חייו ומשפחתו
סולסברי נולד ב-17 באפריל 1861 בג'ורג'טאון שבדלאוור, והיה בנו של וילארד סולסברי האב, ואחיין של גוב סולסברי ואלי סולסברי. הוא התחתן עם מאי למוט דו פונט, נכדתו של צ'ארלס הראשון דו פונט. הוא למד בבתי ספר פרטיים ובאוניברסיטת וירג'יניה בשרלוטסוויל. לאחר מכן למד משפטים, התקבל ללשכת עורכי הדין ב-1882, והחל לעסוק בכך בווילמינגטון שבדלאוור.

הוא כיהן כנשיא לשכת עורכי הדין בניו קאסל וכיו"ר מועצת הצנזורה.

### קריירה פוליטית
סולסברי היה חבר הוועדה הדמוקרטית הלאומית מ-1908 עד 1920. הוא התמודד על מושב הסנאט של ארצות הברית בשנים 1899, 1901, 1903, 1905, 1907 ו-1911, אך הרפובליקנים שלטו בבית המחוקקים של המדינה והוא לא הצליח להיבחר לתפקיד.

הדמוקרטים זכו לרוב בבית המחוקקים ב-1913, הפעם האחרונה שבה נבחרו סנאטורים על ידי בתי מחוקקים של המדינה. סולסברי היה מקובל על רוב הדמוקרטים והשיג את הרוב הנדרש לאחר מספר ימים של הצבעה. במהלך קדנציה זו כיהן עם סיעת הרוב הדמוקרטי בקונגרסים ה-63, ה-64 וה-65 מ-4 במרץ 1913 ועד 3 במרץ 1919. הוא החזיר בתפקיד הנשיא הזמני של הסנאט של ארצות הברית במהלך הקונגרסים ה-64 וה-65. בקונגרס ה-63, ה-64 וה-65 כיהן כיו"ר הוועדה לסקר חופים וחצאי איים, ובקונגרס ה-65 גם היה חבר בוועדה על איי האוקיינוס השקט ופוארטו ריקו.

עד תום כהונתו, עוגן התיקון ה-17 לחוקת ארצות הברית, ולכן נאלץ להתמודד בבחירות ישירות בפעם הראשונה. בבחירות 1918, הוא הפסיד למועמד המפלגה הרפובליקנית לואיס הייזלר בול, סנאטור לשעבר. הפסד זה יוחס להתנגדותו לבחירה לנשים בארצות הברית ולסירובו לתמוך בתיקון ה-19 לחוקת ארצות הברית. 

### אחרית חייו
ממוזער| מאי למוט דו פונט סולסברי
לאחר שעזב את הסנאט, היה חבר בוועדה המייעצת של הוועידה להגבלת חימוש בוושינגטון הבירה, ב-1921 וב-1922, וחבר בוועידה הפאן-אמריקנית בסנטיאגו שבצ'ילה, ב-1923.

הוא המשיך לעסוק בעריכת דין בווילמינגטון ובוושינגטון הבירה עד מותו בווילמינגטון שבדלאוור ב-20 בפברואר 1927, ונקבר בבית הקברות של כנסיית ישו האפיסקופלית בדובר.

## קישורים חיצוניים

* 

## הערות שוליים

קטגוריה:אמריקאים ילידי דלאוור
קטגוריה:עורכי דין אמריקאים במאה ה-19
קטגוריה:בוגרי אוניברסיטת וירג'יניה
קטגוריה:מועמדים לנשיאות ארצות הברית ב-1924
קטגוריה:נשיאים זמניים של הסנאט של ארצות הברית
קטגוריה:חברי הסנאט של ארצות הברית מדלאוור
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1861
קטגוריה:אמריקאים שנפטרו ב-1927
קוון (כדורגל)

[ממוזער|קוון מסמן שהתרחש [נבדל]]
בכדורגל, **קוון** או **שופט עזר** הוא גורם רשמי המסייע לשופט ביישום חוקת הכדורגל במהלך המשחק. אף שאין חובה על פי חוקי המשחק לכלול קוונים, ברוב הליגות המקצועניות של הכדורגל, צוות השיפוט כולל את השופט הראשי ושני קוונים.

תפקידיהם העיקריים של הקוונים כוללים קביעה מתי הכדור יצא משטח המגרש – כולל איזו קבוצה זכאית לקבל הוצאת חוץ, קביעה האם התבצע נבדל, ומתן ייעוץ לשופט כאשר מתרחשת עבירה על חוקי המשחק מחוץ לשדה ראייתו. הקוונים ממוקמים לרוב משני צידי המגרש, וכל אחד מהם מכסה מחצית שונה של המגרש.

ברמות הגבוהות יותר של המשחק, ישנו גם שופט רביעי המסייע לשופט הראשי. תפקידיו של השופט הרביעי הם לרוב אדמיניסטרטיביים, כמו פיקוח על תהליכי החילוף. השופט הרביעי לרוב שוהה באזורי הטכניקה של הקבוצות במהלך המשחק.

חוקי התחרות מגדירים את ההליכים להחלפת שופטים במקרה שהם אינם יכולים להמשיך בתפקידם. השופט הרביעי בדרך כלל יחליף את השופט הראשי או את אחד משופטי העוזר במקרה כזה. החוק מאפשר גם שופטי עזר נוספים, אשר תפקידם העיקרי הוא להחליף חברי צוות שיפוט אם יש צורך בכך.

במשחקים ברמה גבוהה מאוד עשויים להיות עוזרי שופט נוספים. **עוזרי שופט נוספים** ממוקמים לצפות בתקריות ליד שני השערים. שופטים עוזרי וידאו צופים בצילומי המשחק ויכולים לייעץ לשופט לבחון החלטות שאולי היו שגויות.

במשחקים ברמה הגבוהה ביותר יכולים להיות שופטי עוזר נוספים, הממוקמים קרוב לשערים לצורך צפייה באירועים לידם. שופטים אלה, כמו גם שופטי ה-VAR, צופים בצילומי המשחק ומייעצים לשופט לגבי החלטות שאולי היו שגויות.

השופט הראשי הוא הפוסק הסופי בכל הנוגע לחוקי המשחק במהלך התחרות. החלטות שופטי העוזר נחשבות לייעוץ בלבד, והשופט רשאי לבטלן לפי שיקול דעתו.

## תחומי אחריות כלליים
כפי שמפורט בחוק 6 של חוקי המשחק, צוות השיפוט עובד יחד לאכיפת החוקים במהלך המשחק, אם כי השופט הראשי הוא מקבל ההחלטות הסופי בכל עניין. שופטי העוזר (כולל שופטי עוזר נוספים אם ישנם) והשופט הרביעי מצופים לייעץ לשופט במקרים בהם יש להם שדה ראייה טוב יותר לאירוע מסוים. ברמות הגבוהות ביותר, במיוחד במשחקים הנערכים באצטדיונים גדולים, צוות השיפוט כולו עשוי להיות מצויד במיקרופונים אלחוטיים ואוזניות, כדי להקל על התקשורת הקולית למרחקים גדולים או במקומות רועשים.

צוות של עוזרים מאפשר החלפת שופטים במקרה שאחד מהם או יותר אינם יכולים להמשיך. מערכת החלפה זו תלויה בהנחיות הארגון המנהל את התחרות.
[ממוזער|[שופט כדורגל|מערכת השליטה האלכסונית. בכך שני הקוונים נשארים על בצידי המגרש מנוגדים בחצאים מנוגדים על מנת להשקיף על כל המתרחש במגרש.]]

## קישורים חיצוניים

## הערות שוליים

קטגוריה:מושגים בכדורגל
קטגוריה:שופטי כדורגל
קטגוריה:כדורגל: חוקים
מה שחשוב (שיר)

"**מה שחשוב**" הוא שיר של להקת הקאנטרי הישראלית ג'יין בורדו. השיר נכתב, הולחן והושר בידי הסולנית דורון טלמון, עובד והופק על ידי חברי הלהקה ויצא לאור ב-7 בפברואר 2017 כחלק מאלבום האולפן השני של הלהקה, "מה שחשוב" אשר יצא ביוני של אותה השנה.

## רקע
השיר נכתב, הולחן והושר בידי סולנית להקת הקאנטרי הישראלית ג'יין בורדו; דורון טלמון, הוא עובד והופק על ידי כלל חברי הלהקה ויצא לאור ב-7 בפברואר 2017 כחלק מאלבום האולפן השני של הלהקה, "מה שחשוב" אשר יצא ביוני של אותה השנה.

## וידאו קליפ
ב-15 במרץ 2017 יצא לאור הווידאו קליפ של השיר, במהלכו הם מבצעים את השיר לרקע עצי פאולינות. הקליפ בוים על ידי נעם סרנה, צולם על ידי יהלי קורן ונערך בידי אסף שוורץ.

## ניתוח מוזיקלי
"מה שחשוב" הוא בלדת פולק באורך 3:30. בשיר מתואר בסרקזם כיצד מה שחשוב לבחורה זו עובדת היעלמותו של הסוודר, יותר מאשר כואב לה על הפרידה מבן זוגה: . על פי בן שלו מ"הארץ" בן הזוג חמס את הסוודר כנקמה ועל פי מבקר המוזיקה יוסי חרסונסקי הסוודר מסמל את מערכת היחסים של בני הזוג.

## קבלה
נדב מנוחין מ"וואלה!" ציין כי הבדיחה על עצבות הבחורה בעקבות היעלמות הסוודר איננה מספיק חומלת ומצחיקה, ובן שלו מ"הארץ" כתב כי זהו שיר פושר בעל מנגינה חיוורת ומונוטונית, שהנימה ההומוריסטית שבו דקה ונטולת כל עוקץ.

## מיקומי שיא
### מצעדים שבועיים

## קישורים חיצוניים

## הערות שוליים

קטגוריה:שירי ג'יין בורדו
קטגוריה:שירים בעברית
קטגוריה:שירים על פרידה
ג'וזיה אוליבר וולקוט

**ג'וזיה אוליבר וולקוט** (באנגלית: **Josiah Oliver Wolcott**; 31 באוקטובר 1877 – 11 בנובמבר 1938) היה עורך דין, פוליטיקאי ושופט אמריקאי, חבר המפלגה הדמוקרטית, שכיהן כתובע הכללי של דלאוור וכחבר הסנאט של ארצות הברית מטעם המדינה.

## ביוגרפיה
### ראשית חייו ומשפחתו
וולקוט נולד ב-31 באוקטובר 1877 בדובר שבדלאוור, למד באקדמיית ועידת וילמינגטון, כיום ווסלי קולג', בדובר, והשלים את לימודיו באוניברסיטת וסליאן במידלטאון, קונטיקט. הוא התקבל ללשכת עורכי הדין בדלאוור ב-1904 והחל לעסוק בעריכת דין בווילמינגטון, דלאוור.

### קריירה מקצועית ופוליטית
וולקוט כיהן כסגן התובע הכללי של דלאוור מ-1909 עד 1913, נבחר לתובע הכללי של דלאוור ב-1912 וכיהן מ-21 בינואר 1913 עד 16 בינואר 1917.

בבחירות הישירות הראשונות לסנאט של ארצות הברית בדלאוור שנערכו ב--1916, נבחר לסנאט של ארצות הברית, תוך שהביס את הסנאטור הרפובליקני המכהן הנרי א. דו פונט. במהלך קדנציה זו כיהן וולקוט עם הרוב הדמוקרטי בקונגרס ה-65, אך עם סיעת המיעוט בקונגרס ה-66 וה-67. בקונגרס ה-65 היה יושב ראש הוועדה להוצאות במשרד המסחר. בין השנים 1918–1919 כיהן בוועדת אוברמן, שחקרה פעילות גרמנית ובולשביקית מרדנית. בסך הכל, כיהן מ-4 במרץ 1917 עד 2 ביולי 1921, בתקופת הממשל של נשיאי ארצות הברית וודרו וילסון ווורן הרדינג.

וולקוט היה נותן החסות של הסנאט לחקיקה ליצירת אמנה פדרלית עבור הלגיון האמריקאי. שותף החסות בבית היה נציג רויאל ג'ונסון מדקוטה הדרומית. הצעת החוק הוגשה ב-27 ביוני 1919, עברה בבית הנבחרים ב-27 באוגוסט, עברה בסנאט ב-5 בספטמבר ונחתמה על ידי הנשיא וילסון ב-16 בספטמבר 1919.

ב-2 ביולי 1921, התפטר וולקוט ממושבו בסנאט כדי לקבל מינוי מפתיע מהמושל הרפובליקני ויליאם דני לכהן כצ'נסלור בית המשפט לדלאוור. המינוי זכה לכינוי "העסקה" או "העסקה המלוכלכת", ורבים חשדו בתומאס קולמן דו פונט שהוא ארגן אותו כדי להשיג את מושב הסנאט לעצמו ולמפלגה הרפובליקנית. וולקוט שימש כצ'נסלור למשך שארית חייו.

### מוות ומורשת
וולקוט מת ב-11 בנובמבר 1938 בדובר, דלאוור ונקבר שם בבית הקברות האפיסקופלי המתודיסטי של לייקסייד.

מדי שנה, חמישה תלמידים בשנתם האחרונה בבית הספר למשפטים בדלאוור זוכים במלגת ג'וזיה אוליבר וולקוט. עמיתים של וולקוט עובדים כפקידי משפט שיפוטי בבית המשפט העליון של דלאוור.

## קישורים חיצוניים

* 
* 

קטגוריה:אמריקאים ילידי דלאוור
קטגוריה:דובר (דלאוור): אישים
קטגוריה:בוגרי אוניברסיטת וסליאן
קטגוריה:עורכי דין אמריקאים במאה ה-20
קטגוריה:עורכי דין אמריקאים במאה ה-19
קטגוריה:התובעים הכלליים של דלאוור
קטגוריה:חברי הסנאט של ארצות הברית מדלאוור
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1877
קטגוריה:אמריקאים שנפטרו ב-1938
תיאו אוון

**אוונגלוס תיאודורו** (ביוונית: **Ευάγγελος Θεοδώρου**), המוכר בשם הבמה **תיאו אוון** (**Theo Evan**), הוא זמר-יוצר, רקדן ושחקן קפריסאי. תיאודורו ייצג את קפריסין באירוויזיון 2025, שהתקיים בבזל שבשווייץ עם השיר "Shh".

## ביוגרפיה
אוון נולד בעיר ניקוסיה, למשפחה קפריסאית ממוצא יווני. בגיל 7 החל לעסוק בריקוד ובשירה, והיה שר במקהלת בית הספר. בשנות נעוריו החל להתנסות גם בכתיבת שירים. במקביל לכך, הופיע בהפקות תיאטרון רבות והשתתף בתחרויות כישרונות. על אוון נכתב כי הוא שואב השראה בסגנונו המוזיקלי "מסטרומאה ועד מייקל ג'קסון", וכן מסוגת הרגאטון.

לאחר שסיים את לימודיו בבית הספר האנגלי שבניקוסיה , אוון עבר לארצות הברית, שם למד מוזיקה ואומנויות הבמה במכללת ברקלי למוזיקה שבבוסטון, מסצ'וסטס. בשנת 2021 הוציא לאור את הסינגל הראשון שלו, "The Wall". שנה לאחר מכן הופיע כניצב בפרק בעונתה השנייה של סדרת הטלוויזיה האמריקאית "אופוריה".

ב-2 בספטמבר 2024 נחשף כי אוון נבחר לייצג את קפריסין באירוויזיון 2025. הוא השתתף בחצי הגמר הראשון שנערך ב-13 במאי, אך לא הצליח להעפיל לשלב הגמר.

## דיסקוגרפיה

## קישורים חיצוניים

## הערות שוליים

קטגוריה:זמרים קפריסאים
קטגוריה:משתתפי אירוויזיון 2025
קטגוריה:נציגי קפריסין באירוויזיון
קטגוריה:קפריסאים
נאטו (מאכל)

**נאטו** (ביפנית: **納豆**) הוא מאכל יפני מסורתי אשר עשוי מפולי סויה שלמים מותססים. לנאוטו ריח ייחודי עז הדומה מעט לגבינה מיושנת, מרקם דביק וטעם ייחודי אשר לרבים לוקח זמן להתרגל אליו.

ביפן נאטו מוגש לעיתים רבות בארוחות בוקר יחד עם אורז מאודה. נאטו מוגש באופן מסורתי עם חרדל קראשי, רוטב סויה או רוטב טארה. אנשים רבים נוהגים גם לאכול את הנאטו עם בצל ירוק קצוץ או ביצה. נאטו נצרך ביפן עוד מהעת העתיקה והוא נותר גם היום מאכל פופולרי, במיוחד במזרח המדינה, ובפרט באזורים קאנטו, טוהוקו, והוקאידו. על אף שבדרך כלל נהוג לאכול נאטו כמנה נפרדת, יש הנוהגים לשלב נאטו במתכונים שונים כמו סושי, מרק מיסו או כתוספת לטוסט.

## תהליך ייצור
נאטו מיוצר מפולי סויה שלמים שמותססים עם החיידק Bacillus subtilis, המכונה ביפן גם "נאטו-קין". התהליך כולל בדרך כלל השריית פולי סויה שלמים במים, בישול, הוספת החיידק Bacillus subtilis לתערובת, והתססה במשך כ-24 שעות בסביבה חמה. הדבר מאפשר לחיידקים לייצר את החומר הדביק והחוטי האופייני לנאטו. לאחר מכן פולי הסויה המותססים מועברים לקירור.

## ערך תזונתי
נאטו הוא מאכל מזין במיוחד אשר עשיר בחלבונים, ומהווה מקור עשיר במינרלים תזונתיים, ובמיוחד ברזל, ויטמין K, ומנגן. נאטו מכיל גם כמות מסוימת של ויטמין B וויטמין C. תהליך התסיסה הופך אותו גם למקור טוב לפרוביוטיקה, אשר עשויה להועיל לבריאות המעיים.

## משמעות תרבותית
לנאטו חשיבות רבה בתרבות היפנית, והוא נחשב ביפן לאחד מהמזונות הבריאים ביותר במטבח היפני אשר מהווה מאכל נפוץ במשקי בית רבים ביפן, ובמיוחד במזרח יפן.

## גלריית תמונות

קובץ:Natto mixed.jpg|נאטו מעורבב באמצעות מקלות אכילה
קובץ:Natto_gunkan_maki_by_LWY_in_Fukuoka.jpg|טקסט=Nattō gunkan maki (Nattō sushi)| נאטו סושי
קובץ:Rice_seasoned_with_Natto.jpg|טקסט=Nattō served on white rice| נאטו מוגש יחד עם אורז לבן
קובץ:Natto,_with_welsh_onion_and_karashi_by_yoppy.jpg|טקסט=Nattō topped with karashi mustard and Welsh onion| נאטו בתוספת חרדל קראשי ובצל וולשי
קובץ:Natto_boxed.jpg|טקסט=Nattō is sold in small containers optionally with small packets of tsuyu sauce with and without mustard.|ביפן נאטו נמכר במכלים קטנים אשר לעיתים רבות מכילים חבילות קטנות עם רוטב טסויו, עם ובלי חרדל


## ראו גם
* המטבח היפני

## קישורים חיצוניים

## הערות שוליים

קטגוריה:המטבח היפני
קטגוריה:יפן: המצאות
קטגוריה:מוצרי סויה
קטגוריה:מוצרי סויה מותססים
אלי סולסברי

**אלי סולסברי** (באנגלית: **Eli Saulsbury**; 29 בדצמבר 1817 – 22 במרץ 1893) היה עורך דין ופוליטיקאי אמריקאי. הוא היה חבר המפלגה הדמוקרטית, וכיהן בעצרת הכללית של דלאוור וכחבר הסנאט של ארצות הברית מטעם דלאוור.

## ביוגרפיה
### ראשית חייו ומשפחתו
סולסברי נולד ב-29 בדצמבר 1817 ב-Mispillion Hundred, עיירה במחוז קנט שבדלאוור, והיה בנם של ויליאם ומרגרט אן (סמית') סולסברי. הוא היה האח האמצעי של המושל גוב סולסברי והסנאטור וילארד סולסברי האב. סולסברי התחנך בדיקינסון קולג', למד משפטים, התקבל ללשכת עורכי הדין בדלאוור ב-1857, והחל לעסוק במקצוע בדובר, שם התגורר.

### קריירה פוליטית
סולסברי כיהן קדנציה אחת בבית המדינה, במהלך מושב 1853/1854. בשנת 1871 הוא אתגר בהצלחה את אחיו הצעיר, הסנאטור האמריקני המכהן וילארד סולסברי האב, על מושבו בסנאט האמריקני. הוא המשיך לזכות בשלוש קדנציות מלאות אך הובס בניסיון לקדנציה רביעית על ידי המועמד הרפובליקני אנתוני היגינס. הוא כיהן בתפקיד מ-4 במרץ 1871 עד 3 במרץ 1889, וכיהן בוועדה להרשאות ובחירות בקונגרס ה-46, ובוועדה להצעות חוק מנוסחות בקונגרס ה-47 עד הקונגרס ה-50.

הוא התנגד לחוק זכויות האזרח של אפרו-אמריקאים ב-1873. 

### מוות ומורשת
סולסברי מת ב-22 במרץ 1893 בדובר שבדלאוור ונקבר שם בבית הקברות סילבר לייק.

## קישורים חיצוניים

* 
* 

## הערות שוליים

קטגוריה:אמריקאים ילידי דלאוור
קטגוריה:עורכי דין אמריקאים במאה ה-19
קטגוריה:בוגרי מכללת דיקינסון
קטגוריה:חברי הסנאט של ארצות הברית מדלאוור
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1817
קטגוריה:אמריקאים שנפטרו ב-1893
זניט-3SL

משגר **זניט-3SL** (ברוסית: **Зенит-3SL**, באנגלית: **Zenit-3SL**) היה משגר שפותח בשנות ה-90 של המאה ה-20 באוקראינה תוך שיתוף פעולה עם רוסיה וארצות הברית. זה היה פיתוח דגם נוסף בסדרת משגרים "זניט" והיה מיועד לשימוש במיזם Sea Launch.

## היסטוריה
הפיתוח החל בסוף שנות ה-80 של המאה ה-20 במפעל יוז'ני לבניית מכונות שבאוקראינה הסובייטית במטרה להחליף משגר "פרוטון K". לאחר התפרקות ברית המועצות התכנון הופסק. הוא חודש במסגרת מיזם Sea Launch תוך שיתוף פעולה עם תאגיד הטילים והחלל אנרגיה ממוסקבה שסיפק מאיץ ובואינג שתכננה וסיפקה חופה למטען.

חלקים של המשגר הועברו מאוקראינה (שלב ראשון ושני) ורוסיה (מאיץ) לאוניית Sea Launch Commander שעגנה בקליפורניה להרכבה ובדיקות. לאחר סיום התהליך משגר עם חללית מטען היו מועברים לאסדת שיגור. לצורכי המשגר פותח דגם ספציפי של מאיץ - block DM-SL שהיה יכול להפעיל את המנוע חמש פעמים עד להשגת המסלול המבוקש.

השיגור הראשון בוצע בשנת 1999 ועד לשנת 2014 בוצעו 36 שיגורים, 32 מהם הסתיימו בהצלחה. כל השיגורים היו מסחריים וכללו בעיקר לווייני תקשורת.

למשגר הייתה גרסה קרקעית "זניט-3SLB" שהותאמה לשיגור מכן שיגור מס' 45 בקוסמודרום בייקונור. דגם זה שוגר 6 פעמים בשנים 2008–2013.  לצורכי המשגר פותח דגם חדש של מאיץ - block DM-SLF שהיה קל יותר והיה יכול להפעיל את המנוע שלוש פעמים עד להשגת המסלול המבוקש. בין היתר עם משגר זה שוגרו לווייני עמוס 3 ועמוס 4. בנוסף לכך בשנים 2011–2017 בוצעו שיגורים של גרסת "זניט 3SLBF" עם מאיץ מדגם "Fregat" מתוצרת חברת "לבוצ'קין". בגרסה זו בוצעו 4 שיגורים בשנים 2011–2017. בגרסאות אלו חופה תוכננה ב"לבוצ'קין", הרכבה ובדיקות המשגר בוצעו ברוסיה ללא מעורבות אמריקאית.

בשנת 2015 לאור הפסקת שיתוף פעולה בין רוסיה לבין אוקראינה שימוש במשגר הופסק.

## קישורים חיצוניים

* תיאור שיגורים
* תיאור המשגר 
* תיאור המשגר באתר Sea Launch

קטגוריה:משגרים רוסים
קטגוריה:אוקראינה: מדע וטכנולוגיה
וילארד סולסברי האב

**וילארד סולסברי האב** (באנגלית: ****; 2 ביוני 1820 – 6 באפריל 1892) היה עורך דין ופוליטיקאי אמריקאי, חבר המפלגה הדמוקרטית, שכיהן כתובע הכללי של דלאוור, כחבר הסנאט של ארצות הברית מטעם דלאוור וכצ'נסלור בית המשפט של דלאוור.

## ביוגרפיה
### ראשית חייו ומשפחתו
סולסברי נולד ב-2 ביוני 1820 ב-Mispillion Hundred, מחוז קנט שבדלאוור, והיה בנם של ויליאם ומרגרט אן סמית' סולסברי. הוא היה אחיהם הצעיר של המושל גוב סולסברי והסנאטור אלי סולסברי. הוא התחתן עם אנני פונדר, אחותו של המושל ג'יימס פונדר, ונולדו להם שלושה ילדים, ג'ון פונדר, מרגרט ווילארד הבן. הם היו חברים בכנסייה האפיסקופלית. סולסברי התחנך בדיקינסון קולג' ובקולג' של דלאוור, כיום אוניברסיטת דלאוור, למד משפטים, התקבל ללשכת עורכי הדין בדלאוור והחל את עיסוקו בכך בג'ורג'טאון שבדלאוור. הוא היה בעל עבדים. 

### קריירה פוליטית
סולסברי כיהן בתפקיד התובע הכללי של דלאוור מ-1850 עד 1855, ונבחר ב-1858 כחבר הסנאט של ארצות הברית, תוך שהוא מביס את הסנאטור המכהן מרטין בייטס. סולסברי נבחר מחדש ב-1864, אך הובס בניסיונו להיבחר לכהונה שלישית ב-1870 על ידי אחיו הבכור, אלי סולסברי. הוא כיהן שתי כהונות מלאות מ-4 במרץ 1859 ועד 4 במרץ 1871. לאחר מכן המשיך בעיסוקו כעורך דין וכיהן כצ'נסלור של דלאוור מ-1873 ועד מותו ב-1892.

ב-1863 ביקר סולסברי בחריות את ממשל הנשיא אברהם לינקולן. בהתנגדות למלחמה בכלל ולהשעיית ההביאס קורפוס באופן ספציפי, ניסה סולסברי למנוע הצבעה המקיימת את הצו הביצועי השנוי במחלוקת. ככל הנראה כשהיה שיכור, תקף סולסברי מילולית את הנשיא במליאת הסנאט במה שג'ון היי תיאר כ"שפה המתאימה רק למוכרת דגים שיכורה". הסנאטור סולסברי כינה את לינקולן "אימבציל" והצהיר כי הנשיא הוא "האיש החלש ביותר שהוצב אי פעם בתפקיד בכיר". כאשר סגן הנשיא האניבל המלין קרא לסולסברי לסדר, הסנאטור סירב לשבת במקומו. לבסוף ניגש הסמל של הסנאט להוציא את סולסברי ממליאת הסנאט כאשר הסנאטור הניף לפתע אקדח, הניח אותו על ראשו של הסמל ואמר, "לעזאזל, אם תיגע בי אני יורה בך למוות!" בסופו של דבר, נרגע סולסברי והורחק ממליאת הסנאט. 

### מוות ומורשת
סולסברי מת ב-6 באפריל 1892 בדובר, דלאוור ונקבר שם בבית הקברות של הכנסייה האפיסקופלית של ישו. בנו וילארד סולסברי הבן כיהן גם כסנאטור מטעם דלאוור.

## קישורים חיצוניים

* 
* 

## הערות שוליים

קטגוריה:אמריקאים ילידי דלאוור
קטגוריה:עורכי דין אמריקאים במאה ה-19
קטגוריה:התובעים הכלליים של דלאוור
קטגוריה:בוגרי מכללת דיקינסון
קטגוריה:בוגרי אוניברסיטת דלאוור
קטגוריה:חברי הסנאט של ארצות הברית מדלאוור
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1820
קטגוריה:אמריקאים שנפטרו ב-1892
אנתוני היגינס

**אנתוני קלארק היגינס** (באנגלית: **Anthony Clark Higgins**; 1 באוקטובר 1840 – 26 ביוני 1912) היה עורך דין ופוליטיקאי אמריקאי מווילמינגטון, דלאוור. הוא היה ותיק מלחמת האזרחים וחבר המפלגה הרפובליקנית, שכיהן כחבר הסנאט של ארצות הברית מטעם דלאוור.

## ביוגרפיה
### ראשית חייו ומשפחתו
היגינס נולד ב-1 באוקטובר 1840 ב־Red Lion Hundred במחוז ניו קאסל שבדלאוור. הוא למד באקדמיית ניוארק ובקולג' דלאוור, והשלים את לימודיו במכללת ייל ב-1861, שם היה חבר באחוות הגולגולת והעצמות. לאחר שלמד משפטים בבית הספר למשפטים באוניברסיטת הרווארד, התקבל ב-1864 ללשכת עורכי הדין והחל לעסוק בכך בווילמינגטון שבדלאוור. הוא גם שירת זמן מה בצבא האיחוד ב-1864.

### קריירה מקצועית וציבורית
היגינס מונה לסגן התובע הכללי ב-1864 והיה התובע של ארצות הברית עבור דלאוור מ-1869 עד 1876. הוא היה מועמד רפובליקני בבחירות לקונגרס ה-49 ב-1884 ולא הצליח להיבחר, אך ב-1888 נבחר כחבר הסנאט של ארצות הברית וכיהן בתפקיד מ-4 במרץ 1889 עד 3 במרץ 1895, לאחר שנכשל בניסיונו להיבחר מחדש. בתקופת כהונתו כיהן כיו"ר הוועדה לבחינת סניפים של שירות המדינה בקונגרסים ה-51 וה-52, וחבר הוועדה לתעשיות בקונגרס ה-52. לאחר מכן חזר לעסוק בעריכת דין בווילמינגטון, לרבות שירות כאחד מעורכי הדין של המשיב בהליכי ההדחה של שופט בית המשפט המחוזי של ארצות הברית צ'ארלס סוויין מפלורידה ב-1904/1905.

### מוות ומורשת
היגינס מת ב-26 ביוני 1912 בזמן שהותו בניו יורק, ניו יורק, ונקבר בבית הקברות סנט ג'ורג', ליד סנט ג'ורג' במחוז ניו קאסל.

## קישורים חיצוניים
* 
* 

קטגוריה:אמריקאים ילידי דלאוור
קטגוריה:בוגרי אוניברסיטת ייל
קטגוריה:בוגרי בית הספר למשפטים באוניברסיטת הרווארד
קטגוריה:חברי הסנאט של ארצות הברית מדלאוור
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1840
קטגוריה:אמריקאים שנפטרו ב-1912
ריצ'רד קני

**ריצ'רד רולנד קני** (באנגלית: **Richard Rolland Kenney**; 9 בספטמבר 1856 – 14 באוגוסט 1931) היה עורך דין ופוליטיקאי אמריקאי, איש המפלגה הדמוקרטית אשר כיהן כחבר הסנאט של ארצות הברית מטעם דלאוור.

## ביוגרפיה
### ראשית חייו ומשפחתו
קני נולד ב-9 בספטמבר 1856 בלורל שבדלאוור. הוא למד בבתי ספר ציבוריים ובאקדמיית לורל, וב-1878 השלים את לימודיו במכללת הובארט בז'נבה שבניו יורק. לאחר מכן למד משפטים, התקבל ללשכת עורכי הדין ב-1881, והחל לעסוק בכך בדובר שבדלאוור.

### קריירה מקצועית ופוליטית
קני כיהן כספרן המדינה מ-1879 עד 1881. הוא גם שירת במשמר הלאומי כקפטן מ-1880 עד 1889, וכיהן בתפקיד שליש הגנרל של המדינה מ-1887 עד 1891. ב-1896 מונה לחבר בוועד הלאומי הדמוקרטי.

ב-19 בינואר 1897  נבחר כחבר הסנאט של ארצות הברית, ומילא את המושב שהתפנה, בשל מחלוקת אדיקס הממושכת, לשארית הקדנציה שהחלה ב-4 במרץ 1895. במהלך קדנציה זו כיהן עם סיעת המיעוט הדמוקרטי בקונגרסים ה-54, ה-55 וה-56. הדמוקרטים לא הצליחו להבטיח את בחירתו מחדש ב-1901, והמושב נותר שוב פנוי. בסך הכל כיהן מ-19 בינואר 1897 עד 4 במרץ 1901, בתקופת ממשלו של נשיא ארצות הברית ויליאם מקינלי.

לאחר סיום כהונתו חידש קני את עבודתו כעורך דין בדובר. מאוחר יותר, במהלך מלחמת העולם הראשונה, שירת במחלקת הייעוץ המשפטי לממשלה. בשנת 1921 נבחר ליועץ המשפטי של בית הנבחרים של דלאוור, נבחר לעורך דין תובע על ידי בית המשפט להיטלים של מחוז קנט, ומונה לחבר במועצת האספקה של המדינה. הוא גם כיהן כחבר ומזכיר הוועדה המדינתית לאדמות ציבוריות מ-1913 עד 1929.

### מוות ומורשת
קני מת ב-14 באוגוסט 1931 בדובר שבדלאוור ונקבר שם בבית הקברות של כנסיית ישו אפיסקופלית.

## קישורים חיצוניים

* 
* 

קטגוריה:אמריקאים ילידי דלאוור
קטגוריה:בוגרי מכללת הוברט וויליאם סמית
קטגוריה:חברי הסנאט של ארצות הברית מדלאוור
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1856
קטגוריה:אמריקאים שנפטרו ב-1931
ציקלון 2

משגר **ציקלון 2** (ברוסית: **Циклон-2**, באנגלית: **Tsyklon-2**) היה משגר שפותח בשנות ה-60 של המאה ה-20 בברית המועצות ושיגורים נמשכו ברוסיה. המשגר פותח על בסיס טיל בליסטי מדגם R-36 במפעל מפעל יוז'ני לבניית מכונות שנמצא כיום באוקראינה כחלק של סדרת משגרים "ציקלון".

## היסטוריה
הפיתוח החל בשנות ה-60 של המאה ה-20 במפעל יוז'ני לבניית מכונות שבאוקראינה הסובייטית במטרה לפתח סדרת משגרים קלים ציקלון.הבסיס לתכנון היה טיל בליסטי R-36. המשגר היה דו-שלבי.

השיגור הראשון בוצע מקוסמודרום בייקונור בשנת 1966. בסך כול בוצעו 106 שיגורים, כולם מאותו אתר. רק שיגור בודד נכשל. השיגורים נמשכו אחרי התפרקות ברית המועצות כאשר אוקראינה סיפקה את המשגר לרוסקוסמוס. השיגורים הופסקו בשנת 2006 כאשר המשך היה משגר תלת שלבי ציקלון 3.

## קישורים חיצוניים

* תיאור שיגורים
* תיאור המשגר
* תיאור המשגר

קטגוריה:משגרים רוסים
קטגוריה:משגרים סובייטיים
קטגוריה:אוקראינה: מדע וטכנולוגיה
זה רק ויליאם

**זה רק ויליאם** (באנגלית: **Just William**) היא סדרת טלוויזיה בריטית המבוססת על סדרת הספרים "זה רק ויליאם" מאת ריצ'מל קרומטון. הסדרה כוללת 38 ספרים שנכתבו בין 1922 ל-1970.

בסדרה כיכבו הילדים אדריאן דנאט בתפקיד ויליאם ובוני לנגפורד בתפקיד ויולט, כמו גם כוכבת הקולנוע דיאנה דורס בתפקיד גברת בוט. הסדרה שודרה בבריטניה במשך שתי עונות, בין 1977 ל-1978, ברשת ITV. סדרות נוספות על "זה רק ויליאם", נעשו באמצע שנות ה-90 וב-2010. בארץ הסדרה שודרה בטלוויזיה הלימודית בתחילת שנות ה-80.

## עלילה
הספר מגולל את קורות חייו של ויליאם בן ה-11, ילד שובב אך בעל כוונות טובות, וחבריו – הנרי, ג'ינג'ר ודגלאס.
ויליאם הוא מנהיג חבורת הילדים, המכנים את עצמם פורעי החוק, יחד הם עוברים הרפתקאות שונות.

ויולט אליזבת בוט, היא בתו המפונקת של מיליונר מקומי, מר בוט, שמאלצת את פורעי החוק הסרבנים לאפשר לה להצטרף אליהם להרפתקאותיהם עם האיום האפקטיבי שלה: "אני אצעק ואצעק עד שאהיה חולה". לויולט יש ליקוי בדיבור (הוגה th במקום s), לכן המשפט שהיא אומרת הוא "I'll thcream and thcream and thcream till I'm thick"

## בתרבות
סופר המדע הבדיוני הבריטי ניל גיימן הוא מעריץ אדוק של סדרת הספרים "זה רק ויליאם" של קרומטון. בספר הפולחן "בשורות טובות", שכתב יחד עם טרי פראצ'ט, הוא ביסס את דמותו של אדם הילד שנועד להיות האנטיכרייסט על הילד ויליאם. חבורתו של אדם "ההם" מבוססת על חבורת "פורעי החוק" של קרומטון. למעשה, על פי התכנון המקורי של גיימן, "בשורות טובות" נועד להיקרא "ויליאם האנטיכרייסט".

## צוות השחקנים
* אדריאן דנאט - ויליאם בראון (הילד ויליאם)
* יו קרוס  - מר בראון (אבא של ויליאם)
* דיאנה פיירפקס - גברת בראון (אמא של ויליאם)
* סטייסי דורנינג  - אתל בראון (אחותו של ויליאם)
* סיימון צ'נדלר - רוברט בראון (אחיו הבכור של ויליאם)
* בוני לנגפורד  - ויולט אליזבת בוט (חברה של ויליאם)
* מייקל מקוויי - ג'ינג'ר (חבר של ויליאם)
* קרייג מקפרלן - הנרי (חבר של ויליאם)
* טים רוז  - דאגלס (חבר של ויליאם)
* ג'ון סטראטון  - מר בוט (אבא של ויולט)
* דיאנה דורס  - גברת בוט (אמא של ויולט)

## פרקים
### עונה ראשונה
# "ויליאם ומכתב הנדבות"
# "ויליאם השחקן הגדול"
# "פורעי החוק והנווד"
# "הילדה הקטנה והמתוקה בלבן"
# "ויליאם ומחבט הבדמינטון"
# "הפסקה קטנה"
# "ויליאם וחזיר הפרס"
# "ויליאם וההווה הנפלא"
# "ויליאם השדכן"
# "פסולת נייר בבקשה"
# "רק בזמן"
# "ויליאם והמייג'ור הישן"
# "ויליאם מנקה את שכונות העוני"

### עונה שנייה
# "יום המזל של ויליאם"
# "הבלש הגדול"
# "ויולט אליזבת מנצחת"
# "ויליאם מחזיק את הבמה"
# "ויליאם הפילנתרופ"
# "הכל התחיל במכונת הכתיבה"
# "מסיבת הצלה"
# "ויליאם מוצא עבודה"
# "תוכים לאתל"
# "חג המולד הגרוע ביותר של ויליאם"
# "ויליאם במסיבת הגן"
# "שני סיבובים טובים"
# "למצוא בית ספר לוויליאם"
# "ויליאם והנווד"

## לקריאה נוספת
* ריצ'מל קרומטון, מאנגלית: חיים גיבורי ; **ויליאם המנצח**, הוצאת זמורה-ביתן, 1982
* ריצ'מל קרומטון, מאנגלית: חיים גיבורי ; איורים: יעל פלג, **זה רק ויליאם**, הוצאת זמורה-ביתן, 1984
* ריצ'מל קרומטון, מאנגלית: חיים גיבורי ; איורים: יעל פלג, **ויליאם הבלש**, הוצאת זמורה-ביתן, 1986

## קישורים חיצוניים
* **[https://www.nli.org.il/he/books/NNL_ALEPH990025680930205171/NLI זה רק ויליאם]**, באתר הספרייה הלאומית
* '''זה רק ויליאם''', הפרק "ויליאם ומכתב הנדבות", בערוץ יוטיוב

## הערות שוליים

קטגוריה:סדרות טלוויזיה בריטיות שעלו לשידור בשנות ה-1970
קטגוריה:הטלוויזיה החינוכית הישראלית - תוכניות רכש
קטגוריה:סדרות טלוויזיה בריטיות לילדים
קטגוריה:ITV: תוכניות וסדרות
טובת הכלל

**טובת הכלל** (נקרא גם **טובת הזולת**, **טובת הציבור** או **תועלת ציבורית**) בפילוסופיה, כלכלה ומדעי המדינה מתייחס למה שמשותף ומועיל לכלל או לרוב חברי הקהילה. לחלופין, המושג עוסק במה שמושג דרך אזרחות פעילה, פעולה קולקטיבית והשתתפות בעולם הפוליטי והשירות הציבורי. המושג "טובת הכלל" משתנה במידה רבה בין גישות פילוסופיות שונות. רעיונות מוקדמים בנושא זה הוצגו על ידי פילוסופים יווניים עתיקים כמו אפלטון ואריסטו. אחת מהגישות הרווחות מבוססת על הפילוסופיה של אריסטו, ומכנה את טובת הכלל כ"טוב המיוחד לקהילה ושניתן להשיגו רק באמצעותה, אך מחולק באופן אישי בין חבריה".

המושג התפתח בעבודותיהם של תאורטיקנים פוליטיים, פילוסופים מוסריים וכלכלנים ציבוריים, בהם תומאס אקווינס, ניקולו מקיאוולי, ג'ון לוק, ז'אן-ז'אק רוסו, ג'יימס מדיסון, אדם סמית', קרל מרקס, ג'ון סטיוארט מיל, ג'ון מיינרד קיינס,ג'ון רולס והוגים רבים נוספים. בתחום הכלכלה המודרנית, טובת הכלל מוגדרת כטוב שמאופיין בכך שהוא מתחרה (ריבוי צרכנים משפיע על היקף ההנאה ממנו) אך לא ניתן להוציא אחרים מהנאה ממנו (לא ניתן להדיר צרכנים ממנו). לעומת זאת, מושג טובת הכלל קשור לכלכלת הרווחה ומתאר את התוצאה של פונקציית רווחה חברתית, שהיא עצמה מבוססת על תיאוריה מוסרית של הטוב כמו תועלתנות. תאוריית הבחירה החברתית חוקרת את התהליכים שבאמצעותם ניתן לממש את טובת הכלל דרך כללים לקבלת החלטות קולקטיביות. תאוריית הבחירה הציבורית מיישמת גישות כלכליות לחקר תהליכים פוליטיים, במטרה להסביר כיצד אינטרסים פרטיים משפיעים על פעולות ותוצאות פוליטיות.

## הגדרה
המושג "טובת הכלל" זוכה לשימושים שונים ואינו מוגדר באופן חד-משמעי. רוב הגישות הפילוסופיות מחלקות את הטוב הכלל לשתי קטגוריות עיקריות: תפיסות מהותיות ותפיסות פרוצדורליות. לפי הגישות המהותיות, טובת הכלל היא מה שמשותף ומועיל לרוב חברי הקהילה. הגישות הפרוצדורליות, לעומת זאת, גורסות כי טובת הכלל היא התוצאה של השתתפות קולקטיבית בעיצוב רצון משותף, ומתבססת על כיבוד כבודם וזכויותיהם של האחרים.

## הערות שוליים

קטגוריה:מונחים בפילוסופיה
קטגוריה:מושגים חברתיים
קטגוריה:מושגים באתיקה
אבי לוי (שופט)

**אבי לוי** (נולד ב-1965) הוא נשיא בית המשפט המחוזי בחיפה.

## ביוגרפיה
לוי נולד בישראל. בשנת 1982 סיים את לימודיו התיכוניים בתיכון עירוני א' (חשמונאים) בבת ים. בשנים 1982 עד 2013 שירת בצה"ל במסגרת הפרקליטות הצבאית ויחידת בתי הדין הצבאיים.

לוי סיים בשנת 1986 לימודי תואר ראשון בפקולטה למשפטים של אוניברסיטת תל אביב ובשנת 1988 הוסמך כעורך דין. בשנים 1992 עד 1996 שימש כסגן התובע הצבאי הראשי בפרקליטות הצבאית. לאחר מכן שימש במשך כשנה כפרקליט פיקוד בפרקליטות חיל הים ופיקוד העורף ובמשך כחמש שנים שימש סגן נשיא בית הדין הצבאי של המטה הכללי. בשנת 1999 סיים לימודי תואר שני במשפטים באוניברסיטת תל אביב.

בשנים 2003 עד 2005 שימש כנשיא בבית הדין הצבאי בחיפה ולאחר מכן כנשיא בבית הדין הצבאי ביפו.

בין השנים 2008 ועד 2012 שימש כשופט בבית הדין הצבאי לערעורים. שימש כיועץ המשפטי של שירות הביטחון הכללי בשנים 2012 עד 2015.

בינואר 2016 מונה לכהונת שופט של בית המשפט המחוזי בחיפה.

במאי 2024 מונה לכהונת סגן נשיא של בית משפט המחוזי חיפה. ארבעה חודשים לאחר מכן מונה לתפקיד נשיא של בית המשפט המחוזי חיפה. מינויו יהיה למשך 7 שנים החל מיום 30 באוקטובר 2024.

## קישורים חיצוניים
* 

## הערות שוליים

קטגוריה:בוגרי תיכון חשמונאים (בת ים)
קטגוריה:בוגרי אוניברסיטת תל אביב: משפטים
קטגוריה:פרקליטי הפרקליטות הצבאית
קטגוריה:שופטי בתי הדין הצבאיים
קטגוריה:שופטי בית המשפט המחוזי בחיפה
קטגוריה:נשיאי בית המשפט המחוזי בחיפה
קטגוריה:ישראלים שנולדו ב-1965
קנוניה (הגבלים עסקיים)

בתחום ההגבלים העסקיים, **קנוניה** היא הסכם מרמה או שיתוף פעולה סודי בין שני צדדים או יותר להגבלת התחרות הפתוחה על ידי הטעיה או הונאת אחרים בזכותם החוקית. קנוניה לא תמיד נחשבת לא חוקית. השימוש בה נועד לשרת מטרות האסורות על פי חוק, למשל, על ידי הונאה או השגת יתרון לא הוגן בשוק. הקנוניה היא הסכם בין חברות או יחידים בנוגע לחלוקת השוק, קביעת מחירים, הגבלת הייצור או הגבלת הזדמנויות עסקיות וכדומה. הקנוניה יכולה להיות כרוכה ב"איגודי עובדים, קביעת שכר, פיצויים, או מצג שווא של עצמאות היחסים בין הצדדים המשתפים פעולה". במונחים משפטיים, כל מעשה כזה שנעשה על ידי קנוניה נחשב לבטל.

## הגדרה
במחקר הכלכלה ותחרות בשוק, מתרחשת קנוניה בתוך תעשייה כאשר חברות יריבות משתפות פעולה לטובתן ההדדית. הקנוניה כרוכה בדרך כלל בהסכם בין שני מוכרים או יותר לפיו הם ינקטו בפעולה לדיכוי התחרות בין המוכרים בשוק. מכיוון שהתחרות בין המוכרים יכולה לספק לצרכנים מחירים נמוכים, הסכמי קנוניה מעלים את המחיר שהצרכנים משלמים עבור הסחורה. קביעת מחירים בהסכמה בין היצרנים פוגעת בצרכנים ונוגדת את חוקי ההגבלים העסקיים, ולכן המשתתפים בקנוניה שומרים את הדבר בסוד. קנוניה מתרחשת לעיתים קרובות בתוך מבנה שוק אוליגופול, שבו יש מעט חברות, ולהסכמים בין החברות בשוק זה יש השפעות משמעותיות על כל השוק או התעשייה. כדי להבדיל מקרטל, ייתכן שהסכמי קנוניה בין הצדדים לא יהיו מפורשים. עם זאת, ההשלכות של קרטל וקנוניה זהות.

על פי דיני התחרות, יש הבחנה מהותית בין קנוניה ישירה לסמויה. קנוניה ישירה מתייחסת בדרך כלל לקבוצה של חברות המתקשרות ישירות ביניהן כדי לתאם ולנטר את פעולותיהן, כגון שיתוף פעולה באמצעות תמחור, הקצאת שוק, מכסות מכירות וכו'. לעומת זאת, קנוניה שבשתיקה היא המקום שבו חברות מתאמתות ומפקחות על התנהגותן ללא תקשורת ישירה. סוג זה של קנוניה לא נחשב בדרך כלל בלתי חוקי, ולכן חברות המואשמות בקנוניה שבשתיקה לא אמורות לעמוד בפני עונשים, למרות שלפעולותיהן תהיה השפעה כלכלית דומה לזו של קונוניה ישירה.

קנוניה נובעת מחוסר תחרות באמצעות שיתוף פעולה הדדי, שבו המתחרים יכולים לקבוע באופן עצמאי מחירים ונתח שוק. עיקרון ליבה של מדיניות ההגבלים העסקיים הוא שאסור לחברות לתקשר זו עם זו. גם אם שיחות בין מספר חברות אינן חוקיות אך אינן ניתנות לאכיפה, התמריצים לציית להסכמי קנוניה זהים עם תקשורת ובלעדיה. חברות המנהלות שיחות מפורשות בפרטיות עוברות על חוק התחרות. אם ראיות לשיחות יישארו מאחור בטעות, הן יהפכו לראיה הקריטית והחותכת ביותר בליטיגציה להגבלים עסקיים.

גם ללא תקשורת, עסקים יכולים לתאם מחירים על ידי התבוננות, אבל מבחינה משפטית לא ניתן לאכוף איסור על קנוניה מסוג זה. רוב החברות משתפות פעולה באמצעות קנוניה בלתי נראית, כך שהתקשורת בין חברות היא הליבה של מדיניות ההגבלים העסקיים.

קנוניה אינה חוקית בארצות הברית, קנדה, אוסטרליה ורוב מדינות האיחוד האירופי עקב חוקי הגבלים עסקיים, אך עדיין מתקיימת קנוניה מרומזת גם במדינות אלו בצורה של הבנות שבשתיקה.

## הערות שוליים

קטגוריה:הגבלים עסקיים
קטגוריה:קנוניה
ברוך מרדכי אטינגר (ראש ישיבה)

הרב **ברוך מרדכי אטינגר** (נולד בט' בתמוז תשכ"א, 23 ביוני 1961) הוא ראש ישיבת "כנסת יחזקאל".

## ביוגרפיה
נולד בירושלים, לרב דב אטינגר, נינו של רבי ברוך מרדכי אטינגר מבוברויסק ומחבר הספר "פאר תחת אפר". למד בישיבת פוניבז' ובישיבת גרודנא (ישראל).

נשא את דינה בתו של הרב דב צבי קרלנשטיין, מראשי ישיבת גרודנא (ישראל) באשדוד.

בשנת תשס"א ייסד את ישיבת כנסת יחזקאל, הישיבה הגדולה הראשונה באלעד, בעידודו של הרב מיכל יהודה ליפקוביץ. הישיבה משתייכת לזרם החרדי־ליטאי ונכון לשנת תשע"ח למדו בה כ-350 בחורים.

## חיים אישיים
נשוי לרבנית דינה לבית קרלנשטיין. 
גיסו הוא הרב משה שמידע - ראש ישיבת "גרודנא" (אשדוד). 
## ספריו
* **משפט החוב**
* **עמק מלאכה**

## קישורים חיצוניים
* שיעוריו באתר קול הלשון.
* שיעוריו באתר בינינו.
* 
## הערות שוליים

קטגוריה:בוגרי ישיבות
קטגוריה:בוגרי ישיבות בארץ ישראל
קטגוריה:בוגרי ישיבת פוניבז'
קטגוריה:בוגרי ישיבת גרודנא-ישראל
קטגוריה:ראשי ישיבה ליטאים בישראל
קטגוריה:רבנים חרדים ישראלים
קטגוריה:אלעד: רבנים
קטגוריה:מחברי ספרי מוסר ומחשבה
קטגוריה:ישראלים שנולדו ב-1961
לא עוזב את העיר

"**לא עוזב את העיר**" הוא שיר שנכתב, הולחן ומבוצע על ידי שלמה ארצי והוא נכלל באלבומו ה-13 של הזמר, "חצות", שיצא לאור בשנת 1981.

בשנת 1991, במהלך מלחמת המפרץ, השיר הושמע רבות בתחנות הרדיו, בעקבות דבריו של ראש עיריית תל אביב-יפו דאז, שלמה להט, על תושבי העיר שהחליטו לעזוב בזמן המלחמה. שם השיר משמש לתיאור אנשים שנשארים בעיר על אף מצבה קשה.

בשנת 1981, צעד השיר במשך 14 שבועות במצעד השבועי של רשת ג', כשבשיאו הגיע למקום הראשון. השיר הגיע למקום השלישי במצעד הפזמונים השנתי של רשת ג' לשנת התשמ"א (1981).

## גרסאות כיסוי

* בפרק השני של הסדרה "דקות של תהילה" בוצע השיר על ידי סער (יהודה לוי) ותמר (איה קורן), ובסיומו של הפרק בוצע השיר מחדש על ידם יחד עם כלל שחקני הסדרה.

## קישורים חיצוניים
* מילות השיר באתר שירונט
* השיר באתר יוטיוב

## הערות שוליים

2024 09
קטגוריה:שירי שלמה ארצי
קטגוריה:שירים בעברית
קטגוריה:שירים שנכתבו על ידי שלמה ארצי
קטגוריה:שירים שהולחנו על ידי שלמה ארצי
קטגוריה:שירי אהבה בעברית
נחל עפאים

**נחל עֳפָאיִם** הוא נחל אכזב בגליל העליון, אחד מיובליו של נחל כזיב. אורכו של הנחל הוא כ-4.5 קילומטרים.

## גאוגרפיה
ערוץ הנחל מתחיל סמוך לחניון שביל הפסגה בפסגת הר מירון והר בר יוחאי בגובה של כ-1,100 מטרים מעל גובה פני הים, הנחל זורם מערבה על צלע הר מירון, באמצעו יש את "עין עפאים" ובסופו הוא נשפך לנחל כזיב, בגובה של כ-680 מטרים מעל פני הים.
## אטימולוגיה
השם עפאים מופיע בספר תהילים, פרק ק״ד, פסוק י״ב ופירושו ענפים או עלים:

"עֲלֵיהֶם עוֹף הַשָּׁמַיִם יִשְׁכּוֹן, מִבֵּין עֳפָאיִם יִתְּנוּ קוֹל." 
## הערות שוליים

עפאים
רולף-היינץ הפנר

**רולף-היינץ הפנר** (בגרמנית: **Rolf-Heinz Höppner**;  24 בפברואר 1910, זיגמר (Siegmar, כיום חלק מקמניץ) — 23 באוקטובר 1998, באד גודסברג) היה עורך דין גרמני ואובר-שטורמבאנפיהרר במשרד הראשי לביטחון הרייך (RSHA) שהיה מעורב בארגון השואה.

## קריירה
הפנר למד משפטים באוניברסיטת לייפציג ועבר את הבחינות הממלכתיות. הוא עבד בהתנדבות במשרד העיתונות של האס דה והתקבל לעבודה כראש היחידה בתחילת 1934. לאחר מכן עסק בענייני כוח אדם והוצב כראש מדור האס דה בפוזנן, ורטגאו, פולין הכבושה.

הפנר היה חבר באס אס (מס' חבר 107,136) ובמפלגה הנאצית (מספר חבר 321,209). מספר חברות זה מצביע על כך שהוא הפך לחבר המפלגה הנאצית ב-1931.

כראש המשרד ליישוב מחדש (Umwandererzentralstelle) בפוזן, הפנר היה אחראי על "יישוב מחדש של קבוצות אתניות זרות", כלומר גירוש יהודים ופולנים לגנרלגוברנמן, וכן יישובם מחדש של גרמנים אתניים (פולקסדויטשה) בוורטגאו. בראשית 1943 התמנה לראש "משרד הגאו לנושאים אתניים". הפנר הועלה לדרגת אובר-שטורמבאנפיהרר וביולי 1944 נצטווה להגיע לברלין כדי לעמוד בראש תת-המחלקה III A ל"נושאים אתניים ומשפטיים" במשרד הראשי לביטחון הרייך.

## מעורבות בשואה
ב-16 ביולי 1941 שלח הפנר מזכר לאדולף אייכמן, שבו סיכם "פגישות של מנהלים מקומיים" על "פתרון שאלת היהודים ברייכסגאו". הדו"ח שלו קבע כי "קיימת סכנה בחורף הזה, שלא ניתן עוד להאכיל את היהודים כולם. יש לשקול ברצינות האם הפתרון ההומני ביותר הוא אולי לגמור את אותם יהודים שאינם מסוגלים לעבוד וזאת על ידי צום כלשהו - בפתרון שיעבוד מהר." כשביקש חוות דעתו של אייכמן, סיכם: "הדברים נשמעים בחלקם פנטסטיים, אבל לדעתי יהיו אפשריים ליישום". חלק מההצעות התייחסו להקמת מחנה שבו ירוכזו כל 300,000 יהודי ורתגאו. יהודים המסוגלים לעבוד יושארו. הנשים היהודיות בגיל הפוריות יעברו עיקור.

"פתרון הפועל במהירות", המוזכר בהערת הפנר, היה גז פחמן חד-חמצני מבקבוקי פלדה, ששימש את הזונדרקומנדו תחת הרברט לנגה מאז 1939 בוורתגאו לרצח אסירים במוסדות פסיכיאטריים. החיפושים אחר מקום השמדה ליהודים שאינם מסוגלים לעבוד החלו בקולו (מחוז וארתבריקן, Warthbrücken) ביולי 1941. עד נובמבר 1941, כמעט 4,000 יהודים נורו על ידי יחידות קומנדו ניידות או נחנקו במשאיות גז. בדצמבר 1941 החל ההרג במחנה ההשמדה חלמנו .

ב-3 בספטמבר 1941 הציע הפנר במכתב בן 13 עמודים ל-RSHA להרחיב את היישוב האזורי לתוכנית יישוב מחדש ארצית רחבה יותר. הוא האמין שלאחר סיום המלחמה, השטח הסובייטי יכול להיות מקום הולם ליעדם של גירושים כאלה. עם זאת, הוא רצה לבדוק תחילה אם יש "להבטיח המשך קיום" של "חלקי האוכלוסייה הבלתי רצויים" או שמא "יש למגר אותם לחלוטין".

הפנר היה מאוחר יותר בין העדים של נאום פוזן הראשון ב-4 באוקטובר 1943, שבו דיבר היינריך הימלר בגלוי על השמדת היהודים, אז בשטחים שבשליטת הנאצים.

## אחרי המלחמה
הפנר נעצר ליד פלנסבורג ביולי 1945. הוא הופיע כעד הגנה במשפט נירנברג נגד פושעי המלחמה העיקריים והכחיש את אחריות המשרד הראשי לביטחון הרייך לרציחות שביצעו האיינזצגרופן של משטרת הביטחון והאס דה.

הפנר הוסגר לפולין ב-1947 ונידון למוות ב-15 במרץ 1949. לפי מקורות אחרים, נידון למאסר עולם בפוזנן. לאחר חנינה פולנית באוקטובר 1956, הפנר שוחרר בתחילת 1957, עבד כיועץ ממשלתי בכיר במשרד השיכון ולאחר מכן התגורר ללא הפרעה בבית אבות בקלן.

## הערות שוליים

קטגוריה:פושעי מלחמה נאצים
קטגוריה:גרמניה הנאצית: אישים
קטגוריה:בוגרי אוניברסיטת לייפציג
קטגוריה:גרמנים שנולדו ב-1910
קטגוריה:גרמנים שנפטרו ב-1998
מניעת DDoS

**מניעת DDoS** היא קבוצה של טכניקות וכלים לניהול רשת, שמטרתה התנגדות או הפחתת ההשפעה של התקפות מניעת שירות מבוזרות (DDoS) על רשתות המחוברות לאינטרנט, על ידי הגנה על רשת היעד ורשתות ביניים. התקפות DDoS מהוות איום מתמיד על עסקים וארגונים, על ידי עיכוב ביצועי השירות, או על ידי השבתה מלאה של אתר.

הפחתה ומניעה של DDoS פועלת על ידי זיהוי תנאי בסיס לתעבורת רשת על ידי ניתוח "דפוסי תנועה" של פקטות, כדי לאפשר זיהוי והתראה על איומים. הפחתה ומניעה של התקפת DDoS דורשת גם זיהוי תעבורה נכנסת לרשת, כדי להפריד בין תעבורה אנושית לבוטים דמויי אדם ודפדפני אינטרנט שנחטפו. תהליך זה כולל השוואת חתימות ובחינת תכונות שונות של התעבורה, כולל כתובות IP, קובצי עוגיות, כותרות HTTP וטביעות אצבע של דפדפן.

לאחר ביצוע הזיהוי, התהליך הבא הוא סינון. ניתן לבצע סינון באמצעות טכנולוגיית אנטי-DDoS כגון מעקב אחר חיבורים, רשימות סטטיות של כתובות IP, בדיקת מנות, רשימה שחורה/רשימה לבנה או הגבלת קצב שידור.

טכניקה נפוצה במניעת התקפות אלו היא העברת תעבורת רשת המופנית לרשת יעד פוטנציאלית דרך רשתות בעלות קיבולת גבוהה, עם מסנני "קרצוף תעבורה" (Traffic Scrubbing).

הפחתה ומניעה ידנית של התקפות DDoS אינה הרגל נפוץ, בשל גודלן של התקפות העולות לרוב על המשאב האנושי הזמין בחברות וארגונים. חברות שונות מספקות פתרונות מקומיים או מבוססי ענן. טכנולוגיית הפחתה מקומית (בדרך כלל התקן חומרה) ממוקמת לרוב בכניסה לרשת. גישה כזו מגבילה את רוחב הפס המרבי הזמין למה שמסופק על ידי ספק האינטרנט. שיטות נפוצות כוללות פתרונות היברידיים, על ידי שילוב של סינון מקומי עם פתרונות מבוססי ענן.

## שיטות התקפה
התקפות DDoS מבוצעות נגד אתרים ורשתות של קורבנות נבחרים. מספר ספקים מציעים שירותי אירוח "עמידים ל-DDoS", בעיקר על בסיס טכניקות דומות לרשתות אספקת תוכן. ההפצה מונעת נקודת גודש אחת ומקשות על מתקפת ה-DDoS להתרכז במטרה אחת.

טכניקה אחת של התקפות DDoS היא שימוש ברשתות צד שלישי בעלות הגדרות שגויות, מה שמאפשר הגברת קצב שידור של מנות UDP מזויפות. הגדרות נכונות של ציוד רשת, המאפשרת סינון תעבורה נכנסת ויוצאת יכולה למנוע זיופים והגברות כאלו, ולהפחית מפחיתה את מספר רשתות הממסר הזמינות לתוקפים.

## שיטות הגנה והפחתה
* שימוש בפרוטוקול פאזל ללקוח (אנ) (לדוגמה, CAPTCHA)
* שימוש ברשת אספקת תוכן.
* רשימה שחורה/רשימה לבנה של כתובות IP
* שימוש במערכת לגילוי חדירות ובחומת אש

## ראו גם
* אבטחת מידע
* פרצת אבטחה
* התקפת מניעת שירות
* פשע מקוון
* התקפת רשת
* VPN

## הערות שוליים

קטגוריה:התקפות מניעת שירות